Weermag help SANParke om stropers te bevegItems wat gewoonlik by stropers gevind word (soos gewys tydens die nabootsingsoperasie) Foto: Lindi Masinga/ANA Die Suid-Afrikaanse Nasionale Weermag het Dinsdag gesê sy samewerking met SANParke is suksesvol om stropery te beveg. Elaine van Staden, bedryfsbevelvoerder van die SANW, het gesê stropers is in hegtenis geneem en stropery-aktiwiteit het afgeneem sedert daar met SANParke-natuurbewaarders saamgewerk is al langs die Mosambiekse grens, waar 11% van olifantstropery sy oorsprong het. Hulle het met ŉ nabootsing aan die media gewys hoe die twee magte binne die wildtuin saamwerk. Piet Theron, internasionale koördineerder vir die Groot Limpopo Oorgrenspark, het gesê die samewerking is ŉ suksesverhaal. “Talle van die operasionele behoeftes lei tot die ontwikkeling van nuwe beleide en wetgewing in Mosambiek,” het hy verduidelik. Die internasionale ooreenkoms tussen Zimbabwe, Mosambiek en Suid-Afrika is in 2002 deur die staatshoofde onderteken. Die doel van die ooreenkoms is om alliansies in die bestuur van die natuurlike hulpbronne te bevorder deur maatskaplike, ekonomiese en ander vennootskappe aan te moedig insluitend die privaat sektor, plaaslike gemeenskappe en nie-regeringsorganisasies. Die soldate het tydens die nabootsing die items gewys wat gewoonlik in die stropers se besit gevind word wanneer hulle aangekeer word, insluitend gewere, tradisionele medisyne en kosvoorraad.